ཆོས་སྡེ་འདིའི་རྟེན་གྱི་གཙོ་བོ་ནི་ཇོ་བོ་ལོ་ཀྭའི་ཤྭ་རའི་སྐུ་བརྙན་སྲིད་ན་དཀོན་པ་ཞིག་དང་།རྒྱལ་བ་བྱམས་པའི་སྐུ་བརྙན་མཐོང་གྲོལ་མ་ཞིགབཀའ་བསྟན་གསེར་བྲིས་དངུལ་བྲིས་སོགས་རིག་དངོས་རྩ་ཆེན་མང་པོ་ཡོད།དཀྱིལ་ན་ཚོགས་ཆེན་འདུ་ཁང་གསར་རྙིང་གཉིས་ན་ཟངས་གསེར་ལས་གྲུབ་པའི་སྟོན་པ་གཙོ་འཁོར་གསུམ་དང་།རྗེ་ཡབ་སྲས་གསུམ་།སྤྱན་རས་གཟིགས་ཕྱག་བཞི་བ་དང་།ཕྱག་ན་རྡོ་རྗེ་སོགས་རྟེན་རྩ་ཆེན།རྒྱབ་ན་གཟིམས་ཆུང་ཀུན་དགའ་ར་བ།འཚམས་ཁང་།མགོན་ཁང་ནང་དུ་མགོན་པོ་གསུང་བྱོན་མ་དང་།མདུན་དུ་ཇོ་བོ་སྟོང་གསུམ་རྒྱན་གཅིག་བཞུགས་སའི་ཇོ་ཁང་།གཡས་གཡོན་དུ་ཁམས་ཚན་དྲུག་དང་གྲྭ་ཤགས་མང་མས་མཐའ་ནས་སྐོར་བ།སློབ་གཉེར་གཙོ་བོ་ཚད་མ་དང་ནང་དོན་རིག་པ་ལ་སྦྱང་མཁན་མཚན་ཉིད་ཐོས་བསམ་གླིང་དང་།རྒྱུད་སྡེ་བཞི་སོགས་སྔགས་ཕྱོགས་ལ་ཉམས་བཞེས་མཛད་མཁན་གསང་སྔགས་ཆོས་གྲྭ་ཆེན་པོ་དང་།མདོ་སྔགས་གཉིས་ཀྱི་རྨང་གཞི་སྒྲ་དང་སྙན་ངག་སྡེབ་སྦྱོར་རྩིས་རིག་བཅས་དེང་རབས་རིག་གནས་ལ་སྦྱང་མཁན་རིག་གསན་སློབ་གླིང་བཅས་ཡོད།